text: Sne er godt for den lokale butik
  05 februar 2010 kl. 14.43
  Sneen er ved at blive en god forretning for købmænd og Brugs'er. Føret er så dårligt, at bilisterne ikke har lyst til at køre ind til de store indkøbscentrer i byerne. I stedet køber de ind lokalt.  
  Brugsuddeler Kenneth Rasmussen i Uldum er godt tilfreds. Han har noteret at salget af kød er steget med 30 procent, og forældrene købt 20 kælke, så ungerne kan lege i sneen. 
  - Det er rigtigt godt med al den sne, siger Kenneth Rasmussen. Han håber, det fortsætter et par måneder endnu.
  Der er kommet så mange kunder i butikken, at Kenneth Rasmussen har været nødt til at udvide gang-arealet mellem varerne. Ellers er der ikke plads til barnevogne og indkøbskurve.
  
  Bliver hjemme
  Folk i butikken fortalte i dag, at de gerne vil undvære den lange køretur til Vejle og Horsens. Det kan jo tage en hel dag, siger de, og så er det mere praktisk at købe ind hos den lokale købmand eller brugs.
  Informationschefen i Coop, Jens Juul, siger til Radio Syd, at brugserne har haft flere kunder, og de har købt mere, end de plejer.
  370 Dagli' Brugs'er har i januar haft en stigning i omsætningen på omkring 20 procent i forhold til januar sidste år.
  